አዲስ አበባ በአዲሱ ዓመት ከአራት ሺህ በላይ ህጻናትን ከጎዳና ህይወት ልታወጣ ነው
 ለህጻናቱ ድጋፍ የሚያደርጉ ስምንት ግብረ ሰናይ ድርጅቶች ተመርጠዋል አዲስ አበባ፡- በአዲስ አበባ ከተማ ከአራት ሺህ በላይ የሚሆኑ የጎዳና ተዳዳሪዎችን ተጠቃሚ የሚያደርገው የምግብ ዋስትና ፕሮግራም በአዲሱ ዓመት መስከረም ወር አጋማሽ ላይ ተግባራዊ እንደሚደረግ ተገለጸ። በአዲስ አበባ ከተማ አስተዳደር ሠራተኛና ማህበራዊ ጉዳይ ቢሮ የማህበራዊ ደህንነት ልማት ዳይሬክተር አቶ እንደሻው አበራ በተለይ ለአዲስ ዘመን ጋዜጣ እንደገለጹት፣ በአዲሱ ዓመት የመጀመሪያ ዓመት መስከረም ወር አጋማሽ ላይ 4 ሺ132 ህጻናት በልዩ ድጋፍ ምግብ ዋስትና ፕሮግራም አማካኝነት ከጎዳና ህይወት ይወጣሉ። የጎዳና ተዳዳሪዎችን ከጎዳና ህይወት ማላቀቅ ዓላማው ባደረገው የልዩ ድጋፍ የምግብ ዋስትና ፕሮግራም መስፈርቱን አሟልተው በጨረታ በተለዩ ስምንት ግብረ ሰናይ ድርጅቶች አማካይነት ዕድሜያቸው 18 እና ከዚህ በታች የሆኑ የጎዳና ተዳዳሪ ህጻናትን የመንከባከብና ከዚህ ህይወት እንዲወጡ የሚያስችሉ ሥራዎች እንደሚሰሩ አቶ እንደሻው ጠቁመዋል። የቁጥጥርና ገንዘቡን ለግብረ ሰናይ ድርጅቶቹ በተጠቃሚዎቹ ብዛት ልክ የማስተላለፍ ሥራ መንግሥት እንደሚሰራ ነው የተናገሩት። ግብረ ሰናይ ድርጅቶቹ ከዚህ በፊት በህጻናት ዙሪያ ላይ ያላቸው ልምድ ታይቶ የተመረጡ መሆኑን ገልጸው ለጎዳና ተዳዳሪ ህጻናቱ አልጋ፣ መመግቢያ ቦታና ሌሎች አገልግሎቶችን እንዲያሟሉ ተጨማሪ የሦስት ሳምንት ዝግጅት ጊዜ የተሰጣቸው መሆኑን ተናግረዋል። በጎዳና ከሚኖሩ ህጻናት የትምህርት ዕድል የማያገኙ፣የአእምሮ ህመም ያለባቸው፣በርሃብና በብርድ የሚሞቱና በደባል ሱስ የተጠቁ መኖራቸውን አመልክተው ስምንቱ ግብረ ሰናይ ድርጅቶች ባዘጋጁአቸው መጠለያዎች ውስጥ አስፈላጊው ምክርና ድጋፍ የሚደረግላቸው መሆኑን አብራርተዋል። ድጋፉን የሚያገኙት ህጻናት በከተማዋ ውስጥ በየበረንዳውና በየጎራንጉሩ ስር የሚኖሩ መሆኑን ገልጸው፣ የልዩ ድጋፍ ምግብ ዋስትና ፕሮግራም ተጠቃሚ መሆናቸው ካሉበት የጎዳና ህይወትና ደባል ሱስ ተላቀው እንደማንኛውም ሰው መደበኛ ህይወታቸውን የሚመሩበትን ሁኔታ ይፈጥራል ሲሉ አስረድተዋል። ለአንድ ሰው ወጪ በወር 1 ሺህ 490 ብር የተተመነ ሲሆን ጥቅል የሁለት ዓመት ወጪ 147 ሚሊዮን 760 ሺ320 ብር በኢትዮጵያ መንግሥትና በዓለም ባንክ ድጋፍ ይሸፈናል። በቀጣይ በሚለዩ ግብረ ሰናይ ድርጅቶች አማካኝነትም ወጣቶች፣ሴቶች፣አካል ጉዳተኞችና ሴተኛ አዳሪዎች የልዩ ድጋፍ የምግብ ዋስትና ፕሮግራም ተጠቃሚ እንደሚሆኑ ጠቁመዋል። በአዲስ አበባ ከተማ በምግብ ዋስትና ፕሮግራም አማካኝነት 51 ሺህ 827 የከፋ ድህነት ውስጥ ያሉ የ90 ወረዳ ነዋሪዎች በአካባቢ ልማት በመሳተፍ እንዲሁም በቀጥታ ድጋፍ ተጠቃሚ ሁነዋል። በቀሩት 26 ወረዳዎች ደግሞ 14 ሺህ 720 ሰዎች ተለይተው ተጠቃሚ እንደሚሆኑ ዳይሬክተሩ አስታውቀዋል።አዲስ ዘመን ጳጉሜ 4/2011ጌትነት ምህረቴ